CELEX: 32018D0748
Language: el
Date: 2018-05-14 00:00:00
Title: Εκτελεστική απόφαση (ΕΕ) 2018/748 του Συμβουλίου, της 14ης Μαΐου 2018, για την υπαγωγή της νέας ψυχοτρόπου ουσίας 1-(4-κυανοβουτυλο)-N-(2-φαινυλοπροπαν-2-υλ)-1H-ινδαζολ-3-καρβοξαμίδιο (CUMYL-4CN-BINACA) σε μέτρα ελέγχου

22.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 125/10
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/748 ΤΟΥ ΣΥΜΒΟΥΛΊΟΥ
   της 14ης Μαΐου 2018
   για την υπαγωγή της νέας ψυχοτρόπου ουσίας 1-(4-κυανοβουτυλο)-N-(2-φαινυλοπροπαν-2-υλ)-1H-ινδαζολ-3-καρβοξαμίδιο (CUMYL-4CN-BINACA) σε μέτρα ελέγχου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2005/387/ΔΕΥ του Συμβουλίου, της 10ης Μαΐου 2005, σχετικά με την ανταλλαγή πληροφοριών, την αξιολόγηση κινδύνων και τον έλεγχο νέων ψυχοτρόπων ουσιών (1) και ιδίως το άρθρο 8 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη γνώμη του Ευρωπαϊκού Κοινοβουλίου (2),
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 6 της απόφασης 2005/387/ΔΕΥ, η έκθεση αξιολόγησης κινδύνων σχετικά με τη νέα ψυχοτρόπο ουσία 1-(4-κυανοβουτυλο)-N-(2-φαινυλοπροπαν-2-υλ)-1H-ινδαζολ-3-καρβοξαμίδιο («CUMYL-4CN-BINACA»), καταρτίστηκε στο πλαίσιο ειδικής συνεδρίασης της διευρυμένης επιστημονικής επιτροπής του Ευρωπαϊκού Κέντρου Παρακολούθησης Ναρκωτικών και Τοξικομανίας και υποβλήθηκε στην Επιτροπή και στο Συμβούλιο στις 14 Νοεμβρίου 2017.
            
         
               (2)
            
            
               Η CUMYL-4CN-BINACA είναι συνθετικό κανναβινοειδές. Εμφανίζει αποτελέσματα παρόμοια με εκείνα της THC, η οποία είναι βασικά υπεύθυνη για τις κύριες ψυχοτρόπους επιπτώσεις της κάνναβης, αλλά η CUMYL-4CN-BINACA έχει πρόσθετη και απειλητική για τη ζωή τοξικότητα. Η υψηλή δραστικότητα της CUMYL-4CN-BINACA, αφενός και το γεγονός ότι μπορεί να περιέχεται σε μεγάλο ή σε άγνωστο ποικίλο ποσοστό μειγμάτων για κάπνισμα, αφετέρου, σημαίνουν ότι συνιστά σημαντικό δηλητηρίασης.
            
         
               (3)
            
            
               Η CUMYL-4CN-BINACA είναι διαθέσιμη στην Ένωση τουλάχιστον από τον Οκτώβριο του 2015 και έχει εντοπιστεί σε 11 κράτη μέλη. Λόγω της φύσης της CUMYL-4CN-BINACA, περιπτώσεις ανίχνευσής της είναι πιθανό να αναφέρονται πλημμελώς, δεδομένου ότι η CUMYL-4CN-BINACA δεν ελέγχεται συστηματικά. Στις περισσότερες περιπτώσεις, η CUMYL-4CN-BINACA κατασχέθηκε ως σκόνη ή φυτικό υλικό, αλλά κατασχέθηκε επίσης, αν και σε μικρότερο βαθμό, σε άλλες φυσικές μορφές, για παράδειγμα σε μορφή στυποχάρτου. Περισσότερες από 270 κατασχέσεις πραγματοποιήθηκαν εντός της Ένωσης.
            
         
               (4)
            
            
               11 περιπτώσεις θανάτων που συνδέονται με την CUMYL-4CN-BINACA έχουν αναφερθεί από δύο κράτη μέλη. Στην περίπτωση τουλάχιστον πέντε από τους εν λόγω θανάτοπυς, η CUMYL-4CN-BINACA ήταν η αιτία θανάτου ή είχε πιθανώς συμβάλει στον θάνατο. Επιπλέον, δύο κράτη μέλη ανέφεραν πέντε μη θανατηφόρες οξείες δηλητηριάσεις που συνδέονται με τη CUMYL-4CN-BINACA. Λόγω της φύσης της CUMYL-4CN-BINACA, τόσο οι μη θανατηφόρες δηλητηριάσεις, όσο και οι θάνατοι που προκλήθηκαν από τη CUMYL-4CN-BINACA, είναι πιθανό να εντοπίζονται και να καταγγέλλονται πλημμελώς.
            
         
               (5)
            
            
               Δεν υπάρχουν πληροφορίες για τη συμμετοχή του οργανωμένου εγκλήματος στην παρασκευή, διανομή,παράνομη διακίνηση και προσφορά της CUMYL-4CN-BINACA εντός της Ένωσης. Τα διαθέσιμα στοιχεία δείχνουν ότι η CUMYL-4CN-BINACA παράγεται από εταιρείες χημικών προϊόντων στην Κίνα.
            
         
               (6)
            
            
               Η CUMYL-4CN-BINACA πωλείται κατά κανόνα σε μικρές ποσότητες και σε ποσότητες χονδρικής πώλησης σε εξειδικευμένα καταστήματα, ως καλούμενο νόμιμο ψυχοτρόπο, ως μείγματα για κάπνισμα ή ως σκόνη, καθώς και στο Διαδίκτυο, ως καλούμενο νόμιμο υποκατάστατο κάνναβης. Μπορεί επίσης να διατεθεί απευθείας στην αγορά παράνομων ναρκωτικών. Καθώς η συσκευασία των εν λόγω προϊόντων σπανίως αναφέρει τα συστατικά, οι περισσότεροι χρήστες δεν γνωρίζουν ότι χρησιμοποιούν τη CUMYL-4CN-BINACA ή ακόμα συνθετικά κανναβινοειδή εν γένει.
            
         
               (7)
            
            
               Η CUMYL-4CN-BINACA δεν διαθέτει αναγνωρισμένη ιατρική ή κτηνιατρική χρήση εντός της Ένωσης, ούτε, φαίνεται αλλού. Δεν υπάρχουν ενδείξεις ότι η CUMYL-4CN-BINACA μπορεί να χρησιμοποιηθεί για οποιονδήποτε άλλο σκοπό, παρά μόνον ως αναλυτικό πρότυπο αναφοράς και στην επιστημονική έρευνα.
            
         
               (8)
            
            
               Η έκθεση αξιολόγησης κινδύνων αποκαλύπτει ότι σε πολλά από τα ερωτήματα που σχετίζονται με την CUMYL-4CN-BINACA και τα οποία ανακύπτουν από την έλλειψη στοιχείων σχετικά με τους κινδύνους για την ανθρώπινη υγεία και τους κινδύνους για τη δημόσια υγεία, καθώς και τους κοινωνικούς κινδύνους, μπορεί να δοθεί απάντηση μέσω περαιτέρω έρευνας. Ωστόσο, από τα διαθέσιμα στοιχεία και πληροφορίες όσον αφορά τους κινδύνους για την υγεία καθώς και τους κοινωνικούς κινδύνους που εγκυμονεί η CUMYL-4CN-BINACA προκύπτει ότι είναι επαρκώς αιτιολογημένη η υπαγωγή της σε μέτρα ελέγχου σε ολόκληρη την Ένωση.
            
         
               (9)
            
            
               Η CUMYL-4CN-BINACA δεν περιλαμβάνεται στον κατάλογο των προς έλεγχο ουσιών δυνάμει της ενιαίας σύμβασης των Ηνωμένων Εθνών περί ναρκωτικών του 1961 ή της σύμβασης των Ηνωμένων Εθνών περί ψυχοτρόπων ουσιών του 1971. Η CUMYL-4CN-BINACA δεν είναι επί του παρόντος υπό αξιολόγηση από το σύστημα των Ηνωμένων Εθνών.
            
         
               (10)
            
            
               Δεδομένου ότι εννέα κράτη μέλη ελέγχουν τη CUMYL-4CN-BINACA βάσει της εθνικής νομοθεσίας για τον έλεγχο των ναρκωτικών και ότι πέντε κράτη μέλη ελέγχουν τη CUMYL-4CN-BINACA βάσει άλλων νομοθετικών διατάξεων, η υπαγωγή της CUMYL-4CN-BINACA σε μέτρα ελέγχου σε ολόκληρη την Ένωση θα συνέβαλλε, αφενός, στην αποφυγή της εμφάνισης προσκομμάτων κατά τη διασυνοριακή επιβολή του νόμου και τη δικαστική συνεργασία και, αφετέρου, στην προστασία από τους κινδύνους που προκαλούν η διάθεση και η χρήση της.
            
         
               (11)
            
            
               Η απόφαση 2005/387/ΔΕΥ παρέχει στο Συμβούλιο εκτελεστικές εξουσίες προκειμένου να αντιδρά ταχέως και βάσει εξειδικευμένης γνώσης σε επίπεδο Ένωσης στην εμφάνιση νέων ψυχοτρόπων ουσιών που εντοπίζονται και αναφέρονται από τα κράτη μέλη, με υπαγωγή των ουσιών αυτών σε μέτρα ελέγχου σε ολόκληρη την Ένωση. Δεδομένου ότι συντρέχουν οι προϋποθέσεις και έχει τηρηθεί η διαδικασία για την ενεργοποίηση της άσκησης των εν λόγω εκτελεστικών εξουσιών, θα πρέπει να εκδοθεί εκτελεστική απόφαση προκειμένου να υπαχθεί η CUMYL-4CN-BINACA σε μέτρα ελέγχου σε ολόκληρη την Ένωση.
            
         
               (12)
            
            
               Η Δανία δεσμεύεται από την απόφαση 2005/387/ΔΕΥ και, συνεπώς, συμμετέχει στην έκδοση και στην εφαρμογή της παρούσας απόφασης, που εφαρμόζει την απόφαση 2005/387/ΔΕΥ.
            
         
               (13)
            
            
               Η Ιρλανδία δεσμεύεται από την απόφαση 2005/387/ΔΕΥ και, συνεπώς, συμμετέχει στην έκδοση και στην εφαρμογή της παρούσας απόφασης, που εφαρμόζει την απόφαση 2005/387/ΔΕΥ.
            
         
               (14)
            
            
               Το Ηνωμένο Βασίλειο δεν δεσμεύεται από την απόφαση 2005/387/ΔΕΥ και, κατά συνέπεια, δεν συμμετέχει στην έκδοση και την εφαρμογή της παρούσας απόφασης, όπως εξάλλου δεν δεσμεύεται από αυτήν ούτε υπόκειται στην εφαρμογή της,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η νέα ψυχοτρόπος ουσία 1-(4-κυανοβουτυλο)-N-(2-φαινυλοπροπαν-2-υλ)-1H-ινδαζολ-3-καρβοξαμίδιο («CUMYL-4CN-BINACA») υπάγεται σε μέτρα ελέγχου στο σύνολο της Ένωσης.
   Άρθρο 2
   Έως τις 23 Μαΐου 2019, τα κράτη μέλη λαμβάνουν τα αναγκαία μέτρα, σύμφωνα με το εθνικό τους δίκαιο, για την υπαγωγή της CUMYL-4CN-BINACA σε μέτρα ελέγχου και ποινικές κυρώσεις, βάσει της νομοθεσίας τους, σύμφωνα με τις υποχρεώσεις τους δυνάμει της σύμβασης των Ηνωμένων Εθνών του 1971 περί ψυχοτρόπων ουσιών.
   Άρθρο 3
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   Η παρούσα απόφαση εφαρμόζεται σύμφωνα με τις Συνθήκες.
   
      Βρυξέλλες, 14 Μαΐου 2018.
      
         
            Για το Συμβούλιο
         
         
            Η Πρόεδρος
         
         E. ZAHARIEVA
      
   
   
      (1)  ΕΕ L 127 της 20.5.2005, σ. 32.
   
      (2)  Γνώμη της 3ης Μαΐου 2018 (δεν έχει ακόμη δημοσιευθεί στην Επίσημη Εφημερίδα)